b'\n_START_ARTICLE_\nFran\xc3\xa7ois-Andr\xc3\xa9 Danican Philidor\n_START_SECTION_\nFamilie\n_START_PARAGRAPH_\nPhilidor kom fra en familie af musikere ved det franske hof. Familiens efternavn var oprindeligt Danican og var af skotsk oprindelse. En forfader spillede obo (hautboy p\xc3\xa5 fransk) i Versailles, og kong Louis XIII blev s\xc3\xa5 begejstret, at han gav forfaderen navnet "Philidor" efter den tidligere tr\xc3\xa6bl\xc3\xa6servirtuos Filidori.\n_START_SECTION_\nSkakkarriere\n_START_PARAGRAPH_\nHan ans\xc3\xa5s fra omkring 1740\'erne for en uovervindelig mester, som den store italienske spiller Gioacchino Greco f\xc3\xb8r ham. Philidor begyndte at spille regelm\xc3\xa6ssigt omkring 1740 i Frankrigs skak-Mecca, Caf\xc3\xa9 de la R\xc3\xa9gence i Paris. Frankrigs bedste spiller p\xc3\xa5 dette tidspunkt, Legall de Kermeur, underviste ham i spillet. Til at begynde med kunne Legall give Philidor et t\xc3\xa5rn forud, men bare tre \xc3\xa5r efter var Philidor hans ligemand og overgik ham derefter._NEWLINE_Philidor bes\xc3\xb8gte England i 1747 og slog overlegent den syriske spiller Phillip Stamma i en match med resultatet +8 =1 -1; Philidor lod endda Stamma have hvid i alle spillene og lod ham medregne remis som gevinst._NEWLINE_Philidor forbl\xc3\xb8ffede sin samtid ved den 9. maj 1783 at spille tre partier blindt samtidigt i skakklubben i St. James Street i London. Philidor lod alle tre modstandere spille hvid og gav den tredje af modstanderne en bonde forud. At spille blindt, dvs. blindskak, vil sige at spille uden at se skakbr\xc3\xa6ttet, idet modstandernes og egne tr\xc3\xa6k kommunikeres verbalt i en aftalt notation. Man lod resultatet bekr\xc3\xa6fte skriftligt af vidner, fordi de involverede mente, at en s\xc3\xa5dan pr\xc3\xa6station ellers ikke ville blive troet af eftertiden, men i vore dage anser skakmestre nu tre samtidige spil for at v\xc3\xa6re en ret banal opgave. Selv p\xc3\xa5 sine \xc3\xa6ldre dage, som 67-\xc3\xa5rig i 1793, spillede han simultant to partier blindt i London og vandt begge._NEWLINE_I 1749 udgav Philidor sin ber\xc3\xb8mte bog Analyse du jeu des \xc3\x89checs (Analyse af skakspillet). Den bet\xc3\xb8d et s\xc3\xa5dant fremskridt i skakviden, at den i 1871 var udkommet i 70 udgaver og var oversat til engelsk, tysk og italiensk. I bogen analyserede han ni forskellige \xc3\xa5bninger, hvoraf de fleste er udvalgt med henblik p\xc3\xa5 at etablere og styrke et st\xc3\xa6rkt, defensivt centrum ved hj\xc3\xa6lp af b\xc3\xb8nderne. Han er den f\xc3\xb8rste til at indse bondens nye rolle i skakspillet, og hans ber\xc3\xb8mteste udtalelse var: "Bonden er skakspillets sj\xc3\xa6l"". Det blev sagt, at grunden til Philidors v\xc3\xa6gten af b\xc3\xb8nderne skulle s\xc3\xb8ges i den politiske baggrund i Frankrig i det 18. \xc3\xa5rhundrede, og at han betragtede b\xc3\xb8nderne som tredjestand p\xc3\xa5 skakbr\xc3\xa6ttet, som almindelige borgere var tredjestand f\xc3\xb8r den franske revolution i 1789. Han foretog ogs\xc3\xa5 analyser af visse stillinger i slutspillet t\xc3\xa5rn og l\xc3\xb8ber mod t\xc3\xa5rn, som stadig anses for g\xc3\xa6ldende teori i vore dage. Han er endvidere ber\xc3\xb8mt for at p\xc3\xa5vise en vigtig fremgangsm\xc3\xa5de for opn\xc3\xa5else af remis i slutspillet t\xc3\xa5rn mod t\xc3\xa5rn + bonde i en stilling, der er kendt som Philidors stilling. \xc3\x85bningen Philidors forsvar (1. e4 e5 2. Sf3 d6) er opkaldt efter ham.'